দেশের হয়ে এই নিয়ে সপ্তমবার অলিম্পিক্সে অংশ নিতে চলেছেন। ৪৩ বছরের লিয়েন্ডার পেজ সেই স্বপ্নের অভি‌যানে সেরা প্রেরণা হিসাবে বেছে নিচ্ছেন সচিন তেন্ডুলকরকে। মঙ্গলবার সোশ্যাল নেটওয়ার্কিং ওয়েবসাইটে ভক্তদের সঙ্গে কথা বলেন ভারতীয় টেনিসের এক নম্বর তারকা। বিভিন্ন স্তরের ভক্তদের মতোই তাঁর কাছে প্রশ্ন রেখেছিলেন বিশ্বক্রিকেটের কিংবদন্তি সচিনও। তাঁর প্রশ্ন ছিল, রিওতে তিনি কী ধরনের চ্যালেঞ্জ প্রত্যাশা করছেন এবং তার জন্য নিজেকে কীভাবে তৈরি করছেন। লিয়েন্ডার বলেছেন, ‘অলিম্পিক্স মঞ্চে আগের মতো এবারও কঠিন প্রতিদ্বন্দ্বিতা হবে। দর্শকরাও তাঁদের প্রিয় তারকাদের সাফল্য দেখতে চাইবেন। আমি রিওতে তোমাকে পাশে চাই। মাস্টার ব্লাস্টার, তোমার চেয়ে সেরা অলিম্পিক্সের দূত আর কেউ নেই। তোমার উপস্থিতিই হবে আমার কাছে সেরা প্রেরণা’।
১৯৯৬ আটলান্টা অলিম্পিক্সে ব্রো়ঞ্জ জয়ের স্মৃতি তাঁর মনে এখনও তাজা। লিয়েন্ডার বলেছেন, ‘আন্দ্রে আগাসির মতো বিশ্বখ্যাত তারকার বিরুদ্ধে লড়াই করে হেরেছিলাম। কিন্তু পোডিয়ামে যখন আমার নাম ঘোষিত হয়েছিল, একটা অদ্ভুত শিহরণ হয়েছিল। গ্যালারিতে সেই সময় আমার বাবা ভেস পেজও ছিলেন। ব্রো়ঞ্জ পদকে হাত রেখে মনে হয়েছিল, আজ আমি বাবার মান রাখতে পেরেছি। উনিও অলিম্পিক্স থেকে দেশকে পদক উপহার দিয়েছিলেন। সেদিন মনে হয়েছিল, আমিও নিজেকে পরিপূর্ণ হিসাবে পরিচয় দিতে পারব বিশ্বের সামনে’। যোগ করেছেন, ‘এই নিয়ে সাতবার অলিম্পিক্সে ভারতের হয়ে প্রতিনিধিত্ব করা আমার কাছে এক বিশাল গর্বের বিষয়। যেভাবে সমর্থকরা আমাকে তার জন্য উৎসাহ দিয়ে গিয়েছেন এবং দিয়ে চলেছেন, তাঁদের কাছে আমি কৃতজ্ঞ। এই ভালবাসাই আমাকে রিওতে পদক জিততে আরও শক্তি দেবে’।
তাঁর মা খেলতেন বাস্কেটবল। বাবা খেলতেন হকি। লিয়েন্ডার খেলেন টেনিস। মেয়ে ইয়ানাকে নিয়ে তাঁর কী স্বপ্ন? পেজ বলেছেন, ‘এই মুহূর্তে আমার মেয়ে ফুটবল খেলতে খুব ভালবাসে। একইসঙ্গে অবসর সময়ে পিয়ানো বাজায়। ওর কোন দিকে আগ্রহ বেশি, সেটা দেখেই ভবিষ্যৎ ঠিক করতে হবে’।